  Майя Бывальцева Удмуртиысь тӧрлыкъёс муниципалитетъёсты но ёросъёсты огазеян ужпум борды басьтӥськыны малпало. Со сярысь туннэ, 6-тӥ тулыспалэ, вераз Удмуртилэн тӧроез Александр Соловьёв, кылсярысь со поттылӥз Камбаркаез но Камбарка ёросэз, Можгаез но Можга ёросэз. «Кивалтэтъя ужъюлтошъёслы мон кемалась вералляй ни, али Камбаркаез, Камбарка ёросэз учкыны кулэ шуыса. Бен кыӵе кар? Оске мыным, мон вуоно люкетсэ но уг палэнтӥськы — со Можга но Можга ёрос. Мынам ӝӧк вылам расходъёсты кулэстон, созэ яке тазэ муниципал поселениез но оглом Камбаркаез но Можга карез огазеян сярысь дась ужкагаз кылле ни. Ми со ужпумез эскеромы», — вераз улосвыл кивалтӥсь. Валтӥсь мугъёс пӧлын Александр Соловьёв элькунлэсь расходъёссэ кулэстонэз вераз. «Коньдэт чотын улӥсь удысъёслы расходъёсты кулэстыны кулэ. Кызьы? 2015-тӥ арын асьмеос кун служащийёслэсь лыдзэс 10 процентлы кулэстӥмы. 10 процентлы кулэстомы таяз арын. Но сое пумтэм кулэстыны луэ, — валэктӥз со. — Малы асьмелы сомында бухгалтерия, малы асьмелы сомында депутатъёс, сомында кивалтӥсьёс — мед мынозы ужаны». Со дыре ик Удмуртилэн тӧроез пусйиз, татын дыртыны уг яра шуыса: «Калыкен но кенешоно, оло, референдум ортчытыны кулэ». Тегъёс: Политика Можга Камбарка Удмуртия АлександрСоловьёв  